На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини («Службени лист АПВ“, број 14/15 и 10/17) и чл. 15. и 16. став 2. и члана 24.Покрајинске скупштинске одлуке о покрајинској управи ("Службени лист АПВ", бр. 37/2014, 54/2014 - др. Одлука, 37/16, 29/17, 24/19, 66/20 и 38/21), покрајински секретар за образовање, прописе, управу и националне мањине – националне заједнице доноси

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ - НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ ОСНОВНИХ И СРЕДЊИХ ШКОЛА У АПВ КОЈЕ РЕАЛИЗУЈУ ДВОЈЕЗИЧНУ НАСТАВУ**

**Члан 1.**

Овим правилником уређују се начин и критеријуми распоређивања средстава за финансирање и суфинансирање основних и средњих школа у АПВ које реализују двојезичну наставу (у даљем тексту: двојезичне школе).

Средства из става 1. овог члана користе се за:

1. набавку опреме у функцији реализације двојезичне наставе и
2. финансирање извршилаца који реализују двојезичну наставу, трошкова материјала за образовање, стручног усавршавања запослених – обука наставног кадра (у земљи и иностранству), трошкова набавке стручне литературе и дидактичког материјала, годишње чланарине за лиценцу Кембриџ центра и чланарине за међународну матуру – ИБ као и свих других трошкова у функцији реализације двојезичне наставе.

Средства за намене из става 2. овог члана, обезбеђују се у буџету Аутономне покрајине Војводине (у даљем тексту: буџет АП Војводине) и воде се на посебном буџетском разделу Покрајинског секретаријата за образовање, прописе, управу и националне мањине - националне заједнице (у даљем тексту: Секретаријат).

**Члан 2.**

Право на доделу средстава имају установе основног и средњег образовања које су добиле сагласност министарства надлежног за област образовања (у даљем тексту: Министарство) за извођење двојезичне наставе.

**Члан 3.**

Програми и пројекти из члана 1. овог правилника финансирају се и суфинансирају путем конкурса (у даљем тексту: конкурс), који се расписује најмање једном годишње, у складу са финансијским планом Секретаријата.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

**Члан 4.**

Конкурс се објављује на званичној интернет страници Покрајинског секретаријата, у „Службеном листу Аутономне покрајине Војводине“ и у једном од јавних гласила које покрива целу територију АП Војводине.

Конкурс се може објавити и на језицима националних мањина-националних заједница који су у службеној употреби у раду органа АП Војводине.

**Члан 5.**

Пријава на конкурс подноси се јединственом обрасцу који се објављује на интернет страници Секретаријата у року који по правилу не може бити краћи од 15 дана од дана објављивања конкурса.

**Члан 6.**

Уз пријаву на конкурс, подноси се следећа документација:

1. фотокопија акта којим се доказује добијена сагласност Министарства;
2. невезана понуда-предрачун за програмске трошкове, набавку опреме (калкулација трошкова).
3. уговор о закупу објекта или дела објекта у јавној својини Аутономне покрајине Војводине, који је био на снази у претходној календарској години у односу на годину када је расписан конкурс и доказ о уплати средстава у буџет Аутономне покрајине Војводине, од претходне календарске године у односу на годину када је расписан конкурс.

Секретаријат задржава право да од подносиоца пријаве, по потреби, затражи додатну документацију и информације.

Непотпуне и неблаговремене пријаве неће бити разматране.

**Члан 7.**

Покрајински секретар надлежан за послове образовања (у даљем тексту: Покрајински секретар) образује Комисију за спровођење конкурса за доделу средстава за основне и средње школе у АПВ које реализују двојезичну наставу (у даљем тексту: Комисија).

Чланови Комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (изјава о непостојању сукоба интереса).

Сукоб интереса постоји ако су члан комисије или чланови његове породице (брачни или ванбрачни друг, дете или родитељ) запослени или чланови органа кoрисника које учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан Комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

Комисија разматра поднете пријаве на конкурс.

Комисија утврђује испуњеност прописаних услова на конкурсу.

Након разматрања поднетих пријава на конкурс, Комисија сачињава образложени предлог за доделу средстава и доставља га покрајинском секретару.

**Члан 8.**

Покрајински секретар разматра предлог Комисије и решењем одлучује о расподели средстава корисницима.

Решење из става 1. овог члана јесте коначно.

Решење из става 1. овог члана с табеларним прегледом, који садржи податке о додели средстава, објављује се на интернет презентацији Покрајинског секретаријата.

Покрајински секретаријат ће о резултатима конкурса, када процени да је то неопходно и писмено обавестити подносиоце пријава.

**Члан 9.**

Приликом одређивања висине средстава за доделу, примењују се следећи критеријуми за намене из члана 1. став 2. тачка 1. овог правилника:

* Број двојезичких одељења;
* Број наставних предмета који се предају двојезично и
* Износ средстава од закупа објекта или дела објекта који се уплатио у буџет Аутономне покрајине Војводине у претходној календарској години у односу на годину када је расписан конкурс.

 Приликом одређивања висине средстава за доделу, примењују се следећи критеријуми за намене из члана 1. став 2. тачка 2. овог правилника:

* Број наставника који учествују у двојезичној настави;
* Број ученика у двојезичној настави;
* Оправданост  у смислу даљег развијања двојезичне наставе (лиценца Кембриџ центра и/или међународна матура) и
* Износ средстава од закупа објекта или дела објекта који се уплатио Аутономној покрајини Војводини у претходној календарској години у односу на годину када је расписан конкурс.

**Члан 10.**

Обавезу за доделу средстава Секретаријат преузима на основу уговора, у смислу закона којим се уређује буџетски систем.

**Члан 11.**

У циљу праћења реализације програма или пројекта, Секретаријат може реализовати мониторинг посете.

За програме или пројекте чије трајање је дуже од шест месеци и чија је вредност одобрених средстава већа од 500.000,00 динара, као и програме или пројекте који трају дуже од годину дана, Секретаријат реализује најмање једну мониторинг посету у току трајања програма или пројекта, односно најмање једном годишње.

Секретаријат израђује извештај о мониторинг посети у року од десет дана од дана спроведене посете.

**Члан 12.**

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, с припадајућoм документацијом коју су оверила одговорна лица.

Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

Уколико корисник не достави извештај из става 2. овог члана, губи право да конкурише за расподелу средстава с новим програмима односно пројектима.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

**Члан 13.**

Даном ступања на снагу овог правилника престаје да важи Правилник o додели буџетских средстава Покрајинског секретаријата за образовање, прописе, управу и националне мањине - националне заједнице за финансирање и суфинансирање основних и средњих школа у АПВ које реализују двојезичну наставу („Службени лист АПВ“, број 7/18).

**Члан 14.**

Овај правилник ступа на снагу даном објављивања у ''Службеном листу Аутономне покрајине Војводине'', а биће постављен и на званичној интернет страници Покрајинског секретаријата за образовање, прописе, управу и националне мањине - националне заједнице.

**ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ УПРАВУ И НАЦИОНАЛНЕ МАЊИНЕ - НАЦИОНАЛНЕ ЗАЈЕДНИЦЕ**

Број: 128-451-112/2023-01

Датум: 13.02.2023. године

Покрајински секретар

Szakállas Zsolt          (Жолт Сакалаш)